L-Awtorità tal-Ippjanar se tkun qed tagħmel sejħa internazzjonali għal kumpanija internazzjonali biex tagħmel analiżi tal-ewwel verżjoni tal-masterplan ta' Paceville. Bħala parti minn din l-analiżi trid tikkunsidra wkoll is-sottomissjonijiet li ddaħlu fil-perjodu konsultattiv li issa se jkun ilu għaddej ħdax-il ġimgħa. Il-gazzetta KullĦadd tista' tikkonferma li fl-analiżi mhux se jkunu involuti rappreżentanti ta' Mott McDonald, il-kumpanija li fasslet il-masterplan oriġinali. Il-kumpanija l-ġdida se tagħmel il-bidliet meħtieġa fil-masterplan billi żżomm f'moħħha wkoll ix-xewqat tar-residenti. Frott ta' dan kollu se tkun verżjoni mtejba tal-masterplan li se tkun suġġetta wkoll għal disa' ġimgħat oħra ta' konsultazzjoni. Il-masterplan ta' Paceville huwa l-ewwel wieħed tax-xorta tiegħu f'Malta u huwa maħsub biex tkun amministrata bl-aħjar mod żona fejn diversi investituri jridu jinvestu l-miljuni. Il-pjan jaħseb għal Paceville iktar aċċessibbli, b'iktar kwalità u organizzat. L-emfasi qiegħda fuq il-bilanċ bejn l-investiment privat, fejn jeżisti interess kbir, u l-ispazji pubbliċi u jgħid li f'Paceville għandu jkun hemm taħlita ta' attività. Taħlita ta' attività li trid iġġib flimkien diversi interessi li kif deher ċar fl-aħħar ġimgħat mhux dejjem faċli żżewwiġhom. Fil-fatt ir-reazzjoni għal masterplan oriġinali kienet waħda mħallta fejn investituri u residenti oġġezzjonaw għall-partijiet minnu għal raġunijiet differenti. Fil-fatt, is-Segretarju Parlamentari Deborah Schembri qalet, fil-Kumitat tal-Parlament dwar l-Ambjent, li l-Awtorità tal-Ippjanar għandha quddiemha opinjonijiet li jikkuntrastaw u li issa trid tiddeċiedi fuqhom. L-Oppożizzjoni Nazzjonalista opponiet il-masterplan wara ġimgħat siekta. Iżda, meta mitluba jikkummentaw dwar x'qed jipproponu huma, xi jżommu u xi jbiddlu, l-esponenti tal-Oppożizzjoni ma wiġbux.